次韻夢得見示長篇  其二
作者：洪邁
朝代：宋

paragraphs: 身閒書有味，吏傲俗不親。
小窗據物表，掃盡心眼塵。
令尹垂珠玉，敲門喚行春。
作意向芳物，吾車曾未巾。
愁陰入病骨，鳩婦聲亦嗔。
冥冥三日雨，桃李迹已陳。
空餘深枝間，一一青子新。
穠芳殿春晚，猶堪慰佳辰。
酴醿曉粧靚，芍藥醉臉勻。
白萼簪嫋嫋，風枝倒粼粼。
言當呼短舞，抵掌回雙顰。
年來得相從，稍覺安沉淪。
豈不挂俗事，察公極清真。
眼中醉鄉路，風味良獨醇。
流光不容玩，尺璧何足珍。
漓俗益可厭，願言勤問津。